© Георги Кожухаров

Късно снощи от полицията в Германия е задържан Северин Красимиров, роден 1997 година, от Русе, заподозрян за убийството на телевизионната водеща Виктория Маринова. Това обяви министърът на вътрешните работи Младен Маринов на брифинг в Министерския съвет, на който говориха също главният прокурор Сотир Цацаров и министър-председателят Бойко Борисов.

На 6 октомври в 14.27 часа е подаден сигналът за намерения труп на Виктория Мариновa на крайбрежната алея в Русе, припомни министърът. Красимиров е живял близо до мястото на престъплението, обяви още Маринов и подчерта, че вече има достатъчно доказателства, които го свързват с жертвата. "Множество експертизи го доказват. Има и ДНК материал по дрехите на жертвата", каза министърът.

"Институтът по криминалистика работи, чакат се още доказателства, които да свържат задържания с жертвата. Продължаваме да работим по всички версии", допълни той.

"Налице е пълно съответствие на ДНК профила на задържания и този, намерен по дрехите на жертвата. ДНК на жертвата е намерено по дрехи на задържания, които са намерени в дома му в България", допълни главният прокурор Сотир Цацаров. На въпрос какви са били мотивите за убийството Цацаров заяви: "Нападението е било спонтанно и толкова грубо, че показва и характерови отклонения на нападателя. Спонтанно забелязване на жертвата, нападение, нанасяне на удар, завличане в близките храсти, сексуално посегателство, придружено с извратени действия. Лицето е тренирало бокс, нанесло е множество удари по лицето на жертвата, налице са две тежки мозъчни-черепни травми."

По думите на Цацаров в предходните часове Красимиров е употребил голямо количество алкохол. Той обясни, че не може да се говори на този етап за признание от задържания за извършване на престъплението заради процесуални причини. "Налице е съответствие на ДНК профил, който е намерен по вещи в неговия дом от кръвта на жертвата. Няма свидетели на този етап, които да са преки очевидци", обясни главният прокурор.

Северин Красимиров има криминална регистрация от 2007 година за кражба на цветни метали, съобщи Маринов. Пред "Нова телевизия" хората от ромската махала, където той е живял, разказаха, че са разбрали за случилото се още в неделя. Красимиров избягал в Германия по съвет на негови близки, след като споделил за случилото се.

Задочно на Северин Красимиров са повдигнати обвинения в две престъпления, каза Цацаров - изнасилване, за което предвиденото от Закона наказание е затвор от 10 до 20 години. "Повдигнато е задочно в присъствието на адвокат и обвинение за умишлено убийство, извършено с особена жестокост и по особено мъчителен начин за жертвата", обясни главният прокурор.

По думите му за това престъпление Наказателният кодекс предвижда лишаване от свобода от 15 до 20 години, доживотен затвор или доживотен затвор без замяна.

Цацаров каза, че не се изключва каквато и да е версия по разследването и се работи по всички. "Пред съдия бяха разпитани множество свидетели, включително и колеги на починалата Виктория Маринова, както и продуцент на предаване. До този етап ние не може да твърдим, че убийството е свързано с професионалната й дейност", заяви главният прокурор.

Какво каза премиерът на брифинга - четете тук.

Повече за разследването на убийството - четете тук.